次韻折樞密題向萍鄉莞爾堂
作者：王庭珪
朝代：宋

paragraphs: 器遠無近用，弦歌只暫娛。
從來趙魏老，或爲滕大夫。
昔時武城宰，其人骨已徂。
牛刀發新硎，夫子輒驚吁。
向侯本學道，與世疑闊疏。
擁紬聽衙鼓，庭下一事無。
不爲赫赫名，詭衆以自殊。
催科雖云拙，於今乃賢歟。
夫子儻無言，黑白共一區。
家有治縣譜，不飲常晏如。
棠陰决民訟，松間讀我書。
飛蝗避境土，野鶴馴階除。
堂上盛賓客，不減陳趙予。
新詩播京邑，異世乃同途。
振轡若登仙，身輕衣六銖。
雲間候飛馭，君駕何時迂。